ตลาดทุนร่วมนครคุนหมิงส่งเสริมศก.
เลขาธิการ ก.ล.ต. หารือรองผู้ว่าการนครคุนหมิง ส่งเสริมระบบเศรษฐกิจไทยจีน ผ่านกลไกตลาดทุน นัดคุยระดับเจ้าหน้าที่บ่อยขึ้น
2 ก.ค. 2555

เลขาธิการ ก.ล.ต. หารือรองผู้ว่าการนครคุนหมิง ส่งเสริมระบบเศรษฐกิจไทยจีน ผ่านกลไกตลาดทุน นัดคุยระดับเจ้าหน้าที่บ่อยขึ้น
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยภายหลังการหารือกับนายจูหย่งหยาง รองผู้ว่าการนครคุนหมิง และกรรมการในคณะกรรมการถาวรของพรรคคอมมิวนิสต์จีน ประจำนครคุนหมิง และคณะผู้แทนจากภาคธุรกิจจีนว่า ในโอกาสที่นครคุนหมิง มณฑลยูนนาน ได้รับการส่งเสริมจากรัฐบาลจีนให้เป็นศูนย์กลางทางการเงิน เพื่อเชื่อมโยงกับภูมิภาคเอเชียใต้และตะวันออกเฉียงใต้ ดังนั้นความร่วมมือกันครั้งนี้จะนำมาซึ่งการเจริญเติบโตของเศรษฐกิจไทย รวมถึงตลาดทุนและนครคุนหมิงในอนาคต 
ทั้งนี้ ทั้งสองฝ่ายได้หารือถึงแนวทางความร่วมมือต่างๆ อย่างครบวงจร เช่น การใช้ตลาดทุนไทยเป็นกลไกการระดมทุนเพื่อนำไปลงทุนในกิจการที่คุนหมิงหรือโครงการระดับประเทศ ผ่านการจัดตั้งกองทรัสต์ เพื่อการลงทุนในอสังหาริมทรัพย์ (REITs) และกองทุนรวมโครงสร้างพื้นฐาน ซึ่งเปิดให้จีนเข้ามาลงทุนในไทยได้ด้วย การส่งเสริมให้กิจการจีนมาระดมทุนและจดทะเบียนในตลาดหลักทรัพย์ไทยในอนาคตได้หลายรูปแบบ เช่น บริษัทร่วมลงทุน (โฮลดิง คอมพานี) 
นอกจากนี้ ยังจะมีความร่วมมือด้านตลาดค้าทองคำคุนหมิงและตลาดซื้อขายล่วงหน้าของไทย การศึกษาความเป็นไปได้เพื่อให้มีการใช้เงินหยวนในการลงทุนในตลาดทุนไทย รวมถึงส่งเสริมให้มีการจัดตั้งบริษัทหลักทรัพย์ระหว่างกันโดยทั้งสองฝ่ายจะจัดให้มีการประชุมในระดับผู้บริหารเป็นประจำ